Dwelms in sjampoebottels op OR Tambo gevindArgieffoto ŉ Reuse-hoeveelheid kokaïen asook buitelandse valuta is sedert 5 Julie by die OR Tambo Internasionale Lughawe gekonfiskeer. Sandile Memela, woordvoerder van Suid-Afrikaanse Inkomstediens (SAID), het gesê beslag is gelê op 197 kg kokaïen en Amerikaanse dollar ter waarde van R7 miljoen. “Die jongste voorval het plaasgevind toe doeane-inspekteurs verbonde aan die diens se honde-eenheid die kokaïen wat as sjampoe aangebied is, uitgesnuffel het. Die voorval het op 10 Julie plaasgevind,” het Memelo gesê. Die betrokke pakkie was van Sao Paolo in Brasilië op pad na Australië. “Die dwelms is in sjampoebottels weggesteek,” het hy gesê. “In die bottels was daar ŉ soort wit room wat baie vinnig opdroog en in poeier verander sodra dit droog is. Dit het positief getoets vir kokaïen.” Die goedere is aan die polisie oorhandig vir verdere ondersoek.